Lolmav 6 AEU - Alheel ngel-i mail, ngadao khalhai ge - Bible Search\nLolmav 5 Lolmav 7\nOeqbal bhai khaonq ha khi Yeiqsul Khali nail lavqkhoel bhai doevq nail ganl\n1Alheel ngel-i mail, ngadao khalhai ge heeq. Geeqlaoq eeljaol bhi mao lal nail dai khi, ngadao oeqbal nail haoqnao gaoq tsaothe-ai haq nail laiq. 2Teevq peivq-ail maq tsaothe. Oeqbal nl nail phaq bhai tavq lai khi ngadao sil jel-a nail khe-ai dul nail ngel-i mail, oeqbal nail lavqkhoel bhai khalhai khi gaoq doevq kivq nail-aiq. 3Ngadao Yeiqsul Khali bhai tavq kivq dai, ulcuvq saol-a nail al neq, aivq nee mail teevq gaq khe-ai, sil nail gal duq saol-a nail phaq pevq nail ngaol dai, nuljuq maq heeq kivq-ail laiq. 4Alheel ngel-i mail, ngadao ulcuvq saol-u phao, aivq nee mail teevq gaq khe-ai sil khi, duq pheeq-ai thaq nail ngaol. Thailhai ngaol-aoq, Aqbhu Miqyail nail seiqleiq khaoqsail nail bhaqaoq bhaqda nee, Khali sil khi ngaol-aoq, gaoq doevq kovq lal-a nail khe-ai, ngadao iqsanl gaoq doevq kovq lal khi, tsaol-aq aqsivq pevq lal nail ngaol.\n5Ngadao Yeiqsul Khali nee teevq gaq khe-ai sil-a nail ngel-i mail, aivq doevq kovq lal-a nail khe-ai, ngadao aivq nee mail ya doevq kovq lal nail ngaol. 6Ngadao oeqbal nail yaqkav maq ya jiovq-ail, oeqbal nail aqmaol niilniai lav luq lav seil-ail nia dai, ngadao nail neema aqlil aivq nee mail lavqyavq kovtavq bhai tavq heivq-a nail ngaol dai, ngadao heeq kivq nail ngaol. 7Khul khi mail dai ngal-aq, sil-a nail tsaol-aq neq, oeqbal nee jel-ail nail ngaol.\n8Ngadao Khali nee mail sil haq neq, aivq nee mail teevq gaq khe-ai ya doevq nail ngaol dai, ngadao neema thaqtsaol nail ngaol. 9Khali sil khi ngaol-aoq, gaoq doevq kovq lal-a nail ngel-i mail, aivq yaqhao teevq thal-iq maq sil yaoq-aol. Sil nail phaq aivq bhai maq uvthaiq nia yaoq-aol dai, ngadao heeq kivq nail ngaol. 10Khali aivq sil-a nail neq, aivq khi mail oeqbal nail gaiqlaq bhai teevq pov taivq-ail gaoqceiv ceiv ail-aoq nail ngaol. Niil aq-il aivq doevq thailthaiq nail neq, Miqyail nail haqbhoil ngaol.\n11Alhai dul dai, nuljuq yovqgavq bhai yovqgavq niailhai saol-nvq yaoq. Ngal neq, oeqbal nee gaoq ceiv ceiv-ail khi sil gaq-ao nail nee ovqtavq, Yeiqsul Khali bhaqda nee Miqyail nail haqbhoil doevq thailthaiq nail tsaol-aq ngaol dai, saol-nvq yaoq. 12Nuljuq nail aqsivq haqjoil sil nia nail aqmaol bhai oeqbal-i mail thaq bhi uvthaiq. Oeqbal jalmul mul nail haoqnao thaq tsaothe. 13Nuljuq nail aqmaol maq meeq nail phaq nl dai, oeqbal bhai thaq av bhiq. Nuljuq neq, sil nail lavqkhoel nee jel-ail khi, Miqyail nail haqbhoil doevq nail ngel-i mail, yovqgavq nail aqmaol Miqyail bhai av bhiq yaoq. Nuljuq nail aqmaol bhai covq nail phaq iqsanl mail, tsaq nail daol nail haqbhoil Miqyail aivq nail khen kha-ao khe-ai yuq nia dai, aivq bhai av bhiq yaoq. 14Khul khi mail dai ngal-aq neq, nuljuq neq, aoldaoq kovqdaoq nail kov-uvq bhai jaol nail maq ngel-ail. Miqyail nail geeqlaoq eeljaol nail kov-uvq bhai jaol nail ngaol. Alheel ngel-i mail, oeqbal nuljuq bhai maq uvthaiq nia yaoq-aol.\nTsaq nail daol nail kov-uvq bhai yaqkav jiovq nail ganl\n15Thailhai phal-iq neq, khalhai khi heeq. Aoldaoq Kovqdaoq nail kov-uvq bhai maq jaol dai, geeqlaoq eeljaol nail kov-uvq bhai jaol nail ngel-i mail, ngadao oeqbal gaoq nl nail laiq. Teevq peivq-ail maq nl-ail dei-eiq. 16Nuljuq tsaol-aq teevq gaq nail daoq naldaiq khi, “Ngal naoq nail yaqkav jiovq naol” dai, ge khi yovqgavq nail aqmaol av bhiq gaq haq neq, nuljuq tsaol-aq al gaq nail yaqkav maldil ya jiovq nail ngaol dai, maq heeq kivq-ail laiq. Oeqbal nail yaqkav jiovq haq neq, ya sil nail ngaol. Miqyail nail daoq naldaiq khi hav bhoel haq neq, tsaq nail daol nail tsaol-aq pevq lal nail ngaol. 17Thailhai ngaol-aoq, Miqyail bhai tsiqeeq yaoq. Khul khi mail dai ngal-aq neq, jel lal-u phao nuljuq oeqbal nail yaqkav jiovq daiq khi ngaol-aoq, niil aq-il neq, Miqyail-i mail cavq lavq cov lavq-a nail daoq neema lavqkhoel bhai kev dai, nuljuq hav bhoel khi tsaothe-a nail ngaol. 18Nuljuq neq, oeqbal nail lavqkhoel nee jel-ail khi, tsaq nail daol nail phaq nail yaqkav pevq lal-a nail ngaol.\n19Ngal niailhai ge nail neq, nuljuq gov heeq nia dai, yaoq n yaoq n nee yuq nail daoq nee ge nail ngaol. Jel lal-u phao, nuljuq nail aqmaol neq, haqeiv nail phaq nl dai, aqjiivq aqcavq khi mail maq meeq nail phaq nail yaqkav jiovq dai, av bhiq-a nail ngaol. Alhai dul dai, niil aq-il nuljuq meeq lal haol lal khi, tsaq nail daol nail phaq nail yaqkav jiovq kivq dai, nuljuq nail aqmaol Miqyail bhai av bhiq yaoq. 20Nuljuq oeqbal nail yaqkav jiovq-u phao, tsaq nail daol nail phaq nail kov-uvq bhai maq jaol-al. 21Nuljuq oeqbal alhai nl-u phao, khul nail ganl tsoiq nail-aiq. Oeqbal nl-a nail ngel-i mail, niil aq-il ya haqsil-ail teevq-eel ngaol. Al nail haoqnao naosaq neq, ya sil nail ngaol. 22Thailhai ngaol-aoq, niil aq-il nuljuq oeqbal nail lavqkhoel nee jel-ail khi, Miqyail nail yaqkav pevq lal-a nail ngel-i mail, nuljuq meeq nail haol nail phaq ya-a nail ngaol. Al nail haoqnao naosaq neq, nqmaq maqluv halyeel doevq nail phaq ya nail ngaol. 23Oeqbal nail aqphoiq neq, ya sil nail ngaol. Thailhai ngaol-aoq, Miqyail-i mail ngadao bhai aqnieivq-ail bivq lavq-a nail kovpavq neq, ngadao nail Heeqphaq Yeiqsul Khali bhaqda nee, nqmaq maqluv halyeel ya doevq nail ngaol.


1 Tilmolseiq 2 AEU - Iqmoeq khe phaq, ngal naoq bhai - Bible Search\n1 Tilmolseiq 1 1 Tilmolseiq 3\n1 Tilmolseiq 2\nGeeqlaoq hal nail ganl saol bhiq-a nail ganl\n1Iqmoeq khe phaq, ngal naoq bhai gaq niailhai bivq nail ngaol. Miqyail bhai geeqlaoq hal nail, yu nail haqbhoil geeqlaoq hal nail khi, Miqyail bhai tsiq eeq nail juq, tsaol-aq iqsanl nail haqbhoil hal yaoq. 2Heeqphaq juq khi uvthaiq nail juq nail haqbhoil iqsanl alhai hal yaoq. Alhai hal haq neq, ngadao neesal-ovq khi, neema aqsal sal nail lavqkhoel, Miqyail bhai ev khi, aqmeeq aqhaol nail lavqkhoel nee ya doevq nail ngaol. 3Alhai geeqlaoq hal nail neq, ngadao nail Hevqkovq nail gaq pevq nail Miqyail nail sivtavq bhai aqmeeq teevq phaq pevq khi, aivq neekhaol sil nail phaq iqsanl pevq nail ngaol. 4Tsaol-aq iqsanl mail hevqkovq nail phaq bhai ya nail nee ovqtavq, maldil tsaq nail phaq bhai heeq nia lal dai, Miqyail movq deedee nail ngaol. 5Miqyail teevq gaq taivq-ail jaol khi, Miqyail khi tsaol-aq nail gaiqlaq bhai tsaolkhaiq teevq gaq jaol-ail teevq-eel ngaol. Aivq neq, tsaol-aq pevq nail Yeiqsul Khali ngaol. 6Aivq neq, tsaol-aq iqsanl bhai hevqkovq nail dai khi, aivq nail aqmaol laol bhiq-a nail ngaol. Aqyanq tsaq lal-u phao, ganl al bhai ngadao ya moel-a nail ngaol. 7Al nail ganl salkhil khanq nail haqbhoil, ngal neq, daoq cavq cavq nail gaq khi gaqkhoel pevq lal dai maqkhaiq, neema thaqtsaol nail phaq khi maldil tsaq nail phaq nail ganl yu nail jeq-e jaq-a bhai cavq bhiq cov bhiq nail gaq pevq lal dai maqkhaiq, Miqyail ngaq bhai tsel dov lavq-a nail ngaol. Ngal niailhai ge nail neq, goiqbhaoq bhaoq nail maq ngel-ail. Daolcoev dai, ge nail ngaol.\n8Alheel ngel-i mail, yaoq dao yaoq-ao nee jaol nail yaqyov-aq juq, neema maq phail nail nee ovqtavq, maq jil pheeljaq dai, meeq nail haol nail lavqkhoel nee aqlavq bavq dil khi, geeqlaoq hal nail bhai ngal oil movq-ail nial.\n9Alhai dul dai, yaqmai-aq juq iqsanl, neema neenuq neebeiv aol nail nee ovqtavq, neema thaq nia nail lavqkhoel, aqgaq aqdoi doi heeq phaq-ail doi nail bhai ngal oil movq-ail nial. Uqhuq tsailkheel phaiq nail, heel-i mail lav sav-ai thaq nail nlmaoq goe nail, laoqpav laolpav nail sainl goe nail khi, aqphoiq mao-ail phoiq nail aqgaq aqdoi doi nail bhai ngal maq oil movq-ail. 10Thailhai ngaol-aoq, nuljuq Miqyail bhai ev naol dai, ge nail yaqmai-aq juq ngel-i mail, yovqgavq nl heeq phaq-ail tsaq nail khe-ai, aqmeeq phaq nl nl-ail doevq yaoq.\n11Yaqmai-aq juq neq, neema neenuq neebeiv aol nail nee ovqtavq, aqtsi tsu dai jaol khi, yu-i mail cavq lavq cov lavq nail bhai ya saol oil nail ngaol. 12Yaqmai-aq neq, yu bhai cavq bhiq cov bhiq nail maqkhaiq, yaqyov-aq bhai uvthaiq nail maqkhaiq, ngal aqkhaoqanq maq bivq-ail. Aqyu juq neq, aqtsi tsu dai, ya jaol nail ngaol. 13Khul khi mail dai ngal-aq neq, Aqdaq bhai teivq gaq khi mail pultavq, Eilbav bhai teivq-a nail ngaol. 14Al ovqtavq, Aqdaq bhai jalmul mul ya-a nail maq ngel-ail. Yaqmai-aq gaq bhai jalmul mul ya khi, yaqmai-aq gaq nl bheeq-a nail ngaol. 15Thailhai ngaol-aoq, neema thaqtsaol nail, goil nail gaiq-a nail, meeq nail haol nail, neema thaq nia nail, aqyu juq niil juq nail lavqkhoel bhai ivq haq neq, yaq bhao-a nail ngel-i mail, aivq ya jel-ail nail ngaol.


Lolmav 1 AEU - Ngal neq, Yeiqsul Khali nail yaqkav - Bible Search\nLolmav int Lolmav 2\n1Ngal neq, Yeiqsul Khali nail yaqkav Paolluv ngaol. Miqyail nail lavqkhiq tsail nail geeqlaoq daoq bhi cavq nail haqbhoil, Miqyail ngaq bhai tsel dov khi khul lavq-a nail gaqkhoel teevq gaq pevq nail ngaol. 2Lavqkhiq tsail nail geeqlaoq daoq niil neq, “Ngal yaqhao bivq naol” dai, aq-u nee Miqyail-i mail ge-ai thaq nail ngaol. Aivq nail haqbhoil gedan nail juq bhai juq khi, meeq nail haol nail Jalliq bhai gevq-ai thaq nail ngaol. 3Lavqkhiq tsail nail geeqlaoq daoq al daoq neq, aivq nail Yaqyov nail ganl ngaol. Yaqyov al gaq, aqsivq haqjoil phao nee ge haq neq, Daqbhil nail jeq-e jaq-a nee doevq lee-a nail ngaol. 4Meeqnail Haolnail Aqhaqlal phao nee ge haq neq, Miqyail nail Yaqyov ngaol. Miqyail aivq bhai gaoq bhi doevq kovq lal-u phao, “Aivq neq, ngaq nail Yaqyov ngaol” dai, bhaqaoq eeq nail lavqkhoel nee phaodaiq lavq-a nail ngaol. Yaqyov al gaq neq, ngadao nail Heeqphaq Yeiqsul Khali ngaol. 5Yeiqsul bhaqda nee, Miqyail nail geeqlaoq eeljaol maqkhaiq, gaqkhoel ya jiovq dai maqkhaiq, nvjuq ya-a nail ngaol. Nvjuq ganl niil nl nail neq, jeq-e jaq-a iqsanl mail neema thaqtsaol lal khi, daoq naldaiq lal dai, Khali nail haqbhoil nl nail ngaol. 6Nuljuq iqsanl, Yeiqsul Khali-i mail khul-a nail tsaol-aq al juq nail lavqkhoel bhai aol nail ngaol.\n7Miqyail mailma-ail gaiq-a khi aivq nail tsaol-aq pevq lal dai, aivq-i mail khul-a nail Lolmav meenq bhai jaol nail nuljuq iqsanl bhai, ngal haoqgavq gevq bhoel-ai leevq-a nail ngaol. Ngadao nail Aqbhu Miqyail khi mail Heeqphaq Yeiqsul Khali nail geeqlaoq eeljaol khi neesal-ovq nail phaq nuljuq nail kovtavq bhai jiav dei-eiq.\nPaolluv Lolmav meenq bhai lai movq-ai bhiq nail ganl\n8Iqmoeq khe phaq neq, nuljuq neema thaqtsaol nail ganl milkhaoq yaoq khaoq yaoq-ao nee gaiq doi ail-a nail ngel-i mail, ngal nuljuq iqsanl nail haqbhoil Yeiqsul Khali bhai juq juq-ail khi ngaq nail Miqyail bhai tsiqeeq nail ngaol. 9Ngal neq, neema lavqkhoel bhai kev dai, Miqyail nail ganl nl khi, aivq nail Yaqyov nail ganl lavqkhiq tsail nail geeqlaoq daoq cavq nail ngaol. Al ovqtavq, ngal nuljuq nail haqbhoil khaq mao iqsanl noeq kev khi geeqlaoq hal nail bhai, Miqyail heeq nia nail ngaol. 10Ngal geeqlaoq khal hal-u phao, nuljuq jaol nail bha lavqtsail mail lal kivq dai, naol neema tsaq haq neq, gailkhaol teevq khaol lav daol lavq yaoq dai iqsanl, Miqyail bhai hal nail ngaol.\n11Ngal nuljuq bhai moel movq deedee-ail nial. Ya moel haq neq, nuljuq neema ivq lal dai, aqhaqlal phao khe kovpavq teevq phaq ganav nuljuq bhai bivq movq-ail nial. 12Ngal niailhai ge nail neq, ngal neema thaqtsaol nail ngel-i mail, nuljuq gaq kav lal nail nee ovqtavq, nuljuq neema thaqtsaol nail ngel-i mail, ngal iqsanl gaq kav lal dai, oil movq-ail nial. 13Aqivq jaqbheq juq ol, ngal nuljuq bhai niailhai bhi heeq kivq movq-ail nial. Yu nail jeq-e jaq-a nail haqbhoil ngal ganl nl-u phao, aqheeq heeq dol leevq-a nail khe-ai, nuljuq nail lavqkhoel bhai iqsanl aqheeq heeq dol leevq dai, nuljuq jaol nail bha lal naol dai, ngal mee nia pov noeqceiv-a nail ngaol. Thailhai ngaol-aoq, niil aq-il kev dai, lav tsoiq nail phaq jiav nail ngaol.\n14Heiqlaqsal tsaol-aq bhai maqkhaiq, yu nail jeq-e jaq-a bhai maqkhaiq, neenoeq neekha aol nail tsaol-aq bhai maqkhaiq, neenoeq neekha maq aol nail tsaol-aq bhai maqkhaiq, jeq-e jaq-a niidai nail haqbhoil ganl nl bhiq heeq phaq-ail, ngaq nail kovtavq bhai gailjiov bavq nail khe-ai, dul nail ngaol. 15Alheel ngel-i mail, nuljuq Lolmav meenq bhai jaol nail juq bhai iqsanl, ngal lavqkhiq tsail nail geeqlaoq daoq cavq bhiq movq deedee-ail nial.\nLavqkhiq tsail nail geeqlaoq daoq neq, bhaqaoq aol nail ngaol\n16Ngal lavqkhiq tsail nail geeqlaoq daoq cavq nail maq haqsil. Khul khi mail dai ngal-aq neq, neema thaqtsaol nail tsaol-aq, yaoq gaq yaoq-ao nee hevqkovq nail phaq ya dai, lavqkhiq tsail nail geeqlaoq daoq al daoq neq, Miqyail nail bhaqaoq pevq nail ngaol. Iqmoeq Yuldav nail tsaol-aq bhai hevqkovq khi haoqnao yu nail jeq-e jaq-a bhai hevqkovq nail ngaol. 17Lavqkhiq tsail nail geeqlaoq al daoq nail lavqkhoel Miqyail nail tsaq nail daol nail phaq, bhaqlaoq kheq dai, dov lal-a nail ngaol. Tsaol-aq teevq gaq neema thaqtsaol nail ngel-i mail, Miqyail aivq bhai tsaq nail daol nail al phaq bhi moel-a nail ngaol. Jalliq lavqkhoel bhai gevq-ai thaq nail khe-ai,\n“Tsaq nail daol nail\nya doevq nail ngaol” dai,\nTsaol-aq iqsanl mail oeqbal yaq ngaol\n18Tsaol-aq yaq-i mail Miqyail bhai neema maq thaqtsaol dai, maq tsaq maq daol nail phaq khal nl-a nail kovtavq bhai, Miqyail neema phail nail phaq nqtavq nee mail bhaqlaoq kheq dai, dov lee nail ngaol. Tsaol-aq al juq neq, maq tsaq maq daol nail phaq nl khi, maldil tsaq nail phaq bhai yu maq bhi moel nia dai, lav tsoiq-ai thaq nail ngaol. 19Aqyu juq Miqyail nail ganl heeq nia heeq phaq-ail tsaq nail phaq bhai, ya heeq ya moel-a nail ngaol. Khul khi mail dai ngal-aq neq, Miqyail-i mail bhaqlaoq kheq dai, phaodaiq bhiq-a nail ngaol. Thailhai ngaol-aoq, aqyu juq neema maq thaqtsaol-ail. 20Miqyail nq teivq mil teivq teivq-u n-gaol nee mail, aivq nail lavqkhoel khe aol nail maq heldaiq moel nia nail phaq maqkhaiq, nqmaq maqluv halyeel bhaqaoq eeq nail phaq maqkhaiq, aivq nqmaq maqluv halyeel ivq nail Miqyail pevq nail ganl maqkhaiq, bhaqlaoq kheq dai, heeq duq moel duq lal-a nail ngaol. Aivq-i mail nl-ai thaq nail ganl bhai heldaiq khi alhai heeq lal nail ngaol. Alheel ngel-i mail, “Nvjuq maq heeq kivq-ail” dai, aqyu juq maq jil nia-ail.\n21Tsaol-aq al juq neq, Miqyail bhai heeq nia khi ngaol-aoq, aivq bhai tsiqeeq tsiqheel nail geel-nvq nail khe-ai, maq tsiqeeq maq tsiqheel-ail. Al ovqtavq, aivq bhai maq ev-ail. Aqyu juq-i mail khal noeq nail phaq neq, khul teevq phaq-ail ganl maq tsoiq dai, pevq-ail khi aqyu juq nail neema iqsanl, navtsee dai pevq ail-a nail ngaol. 22Ngal neenoeq neekha aol naol dai, yovqgavq bhai yovqgavq ge khi ngaol-aoq, aqyu juq neq, yaqjaoq khaqlal miqthoi juq pevq lal-a nail ngaol. 23Teevq thal-iq maq sil nail Miqyail nail seiqleiq khaoqsail bhai, aqyu juq maq hav bhoel-al. Sil nia nail tsaol-aq nail maolkhoel, keivq-avq, liq khil liq lavq covq nail jaiqyaq khi mail, soiq soiq-ail tsao nail jaiqyaq juq nail maolkhoel bhai hav bhoel-a nail ngaol.\n24Alheel ngel-i mail, aqyu juq nail neema lavqkhoel bhai khal nl movq nail khe-ai aqjiivq aqcavq phaq nl dai, Miqyail aqyu juq bhai phaiq ha-u phao, aqyu juq teevq gaq nee teevq gaq haqsil deedee lal nail phaq nl-a nail ngaol. 25Khul khi mail alhai phaiq ha bhiq-a nail dai ngal-aq neq, aqyu juq Miqyail nail maldil tsaq nail phaq bhai maq hav bhoel dai, goiqbhaoq bhaoq nail phaq bhai hav bhoel-a nail ngel-i mail ngaol. Aqyu juq neq, iqsanl mail teivq-ai thaq nail Miqyail bhai khaonq ha khi, aivq-i mail teivq-a nail phaq bhai uqhuq thaoq thaoq-ail, al juq nail haqbhoil ganl nl nail ngaol. Iqsanl mail teivq-a nail Miqyail bhai, nqmaq maqluv halyeel tsiqeeq bhel.\n26Alhai nl-a nail ngel-i mail, aqyu juq haqeiv nail phaq nl movq nail neema aol nail khe-ai nl dai, Miqyail aqyu juq bhai phaiq bhiq-a nail ngaol. Aqyu juq yaqmai-aq juq neq, nl heeq phaq-ail tsaq nail aolsaolkovq bhai khaonq ha-ail ceevq khi, yaqmai-aq aqtsaoq maq nl khaoq nail phaq nl thailthaiq nail ngaol. 27Yaqyov-aq juq iqsanl alhai nl thailthaiq nail ngaol. Yaqmai-aq juq nee mail maq iqthaiq tavq movq dai, yaqyov-aq aqtsaoq khaqmiq sev movq deedee nail neema aol nail ngaol. Aqyu juq teevq gaq nee teevq gaq haqsil deedee heeq phaq-ail tsaq nail phaq nl-a nail ngel-i mail, aqyu juq-i mail nl bheeq-a nail khe-ai geel-nvq dai, aqyu juq nail aqmaol lavqkhoel bhai ya daq nail ngaol.\n28Aqyu juq Miqyail bhai noeq cov-ai thaq nail neema maq aol-ail. Alheel ngel-i mail, aqyu juq-i mail noeq nail phaq neq, khul nail ganl maq tsoiq-ail, maq tsaq maq geel-nvq nail phaq nl dai, Miqyail aqyu juq bhai phaiq bhiq-a nail ngaol. 29Aqyu juq nail lavqkhoel bhai, maq tsaq maq daol nail phaq, haqeiv nail phaq, yu nail nlmaoq bhai maivjeel jeel nail phaq, yu bhai khoeq lai dai nl movq nail phaq, teevq bhee aol nail ngaol. Yu bhai maivjeel jeel nail, lav heivq nail, khaq pheeljaq nail, goiqbhaoq bhaoq nail, maq heldaiq nul nail, yu nail haoqnaol phao nee ge doil nail, niil juq iqsanl teevq bhee aol nail ngaol. 30Aqyu juq neq, khal ge movq-ail ge doil nail, Miqyail bhai neejiav jiav nail, yu bhai deeq nail, neema eeq nail, yovqgavq nail aqmaol bhai yovqgavq thaqeeq nail, maq meeq nail phaq nl nail, aqbhu aqma nail daoq maq naldaiq nail, niil juq iqsanl teevq bhee aol nail ngaol. 31Aqyu juq neq, khul teevq phaq-ail maq noeq heeq nia-ail. Saljial maq ivq-ail. Yu bhai maq gaiq-a-ail. Gaoqhaq gaiq-a nail neema iqsanl maq aol-ail. 32Alhai khal nl nail tsaol-aq juq neq, sil nail geel-nvq nail ngaol dai, Miqyail nail aoldaoq kovqdaoq lavqkhoel bhai ge ceiv-ai thaq nail bhai aqyu juq heeq nia nail ngaol. Heeq nia khi ngaol-aoq, aqyu juq nl thailthaiq nail nee ovqtavq, alhai khal nl nail tsaol-aq juq bhai neema tsaq nail ngaol.


Yaolhaq 7 AEU - A bhai nee ngal-aq, Yeiqsul neq, - Bible Search\nYaolhaq 6 Yaolhaq 8\nYeiqsul nail jaqbheq juq, Yeiqsul bhai neema maq thaqtsaol nail ganl\n1A bhai nee ngal-aq, Yeiqsul neq, Gaqliqlail milkhaoq lavqkhoel, teevq dao nee teevq dao ail-a nail ngaol. Yuldav nail tsaol-aq juq aivq bhai deeq heivq nail dai khi, halpov nail ngel-i mail, Yuldav milkhaoq lavqkhoel bhai aivq maq ail movq-ai bhiq-ail. 2Aq-u phao neq, Yuldav nail tsaol-aq nail saivqqgov+ nail bhaoqaiq lav sav nail yanq aqjail jail lal-aoq nail ngaol. 3Aivq nail jaqbheq juq Yeiqsul bhai ge bhiq-a nail: “Naol nl nail ganl juq, naoq nail yaqlaol juq ya moel dai, niilniai nee dov ail khi, Yuldav milkhaoq bhai lai yaoq. 4Khul khi mail dai ngal-aq neq, yovqgavq nail aqmil bhi dov lal movq nail tsaol-aq neq, yu maq moel nail bhai, khul teevq phaq-ail maq nl-ail. Naol ganl niil juq nl haq neq, miltsaq yaq bhai naoq nail aqmaol bhaqlaoq kheq dai, bhi moel yaoq” dai, ge bhiq-a nail ngaol. 5Khul khi mail, aqyu juq alhai ge nail dai ngal-aq neq, aivq nail jaqbheq juq iqsanl, aivq bhai neema maq thaqtsaol-ail.\n6Aq-u phao, Yeiqsul ge nail: “Ngaq nail haqbhoil, yanq maq tsaq-ai haq-al. Thailhai ngaol-aoq, nuljuq nail haqbhoil neq, khaq mao iqsanl yanq tsaq nail ngaol. 7Miltsaq yaq juq neq, nuljuq bhai neejiav maq jiav-ail. Thailhai ngaol-aoq, aqyu juq-i mail nl nail phaq neq, haqeiv nail phaq pevq dai, ngal salkhil khanq nail ngel-i mail, miltsaq yaq juq, ngaq bhai neejiav jiav nail ngaol. 8Bhaoqaiq lav sav nail bhai, nuljuq lai yaoq. Ngaq nail haqbhoil yanq maq tsaq-ai haq nail ngel-i mail, ngal maq lal-ai haq-al” dai, ge bhiq-a nail ngaol. 9Yeiqsul alhai ge gaq khi, Gaqliqlail milkhaoq bhai jaol-ail ceevq-a nail ngaol.\nYeiqsul saiqgov nail bhaoqaiq lav sav nail bhai ail-a nail ganl\n10Aivq nail jaqbheq juq bhaoqaiq lav sav nail bhai lai jel-u phao, yu maq bhi heeq maq bhi moel dai, Yeiqsul iqsanl lai-a nail ngaol. 11Bhaoqaiq lav sav nail lavqkhoel, Yuldav nail tsaol-aq aivq bhai halpov halpov-ail, “Aivq khaq bha ail-a nail-aiq” dai, aqyu juq nail gaiqlaq bhai naldaiq nail ngaol.\n12Tsaol-aq munl munl ma juq, aivq nail ganl ge pheeljaq thailthaiq nail ngaol. Teevq pav ganav juq ge nail: “Aivq neq, tsaol-aq aqmeeq ngaol” dai, ge nail ngaol. Teevq pav ganav juq ge nail: “Aivq neq, tsaol-aq aqmeeq maq ngel, tsaol-aq bhai hevq bheeq nail tsaol-aq ngaol” dai, ge nail ngaol. 13Thailhai ngaol-aoq, Yuldav nail tsaol-aq bhai geesil nail ngel-i mail, tsaol-aq teevq gaq iqsanl, Yeiqsul nail ganl bhaqlaoq kheq dai, maq ge tseq-ail.\n14Bhaoqaiq lav sav nail teevq pav pav lal-u phao, Yeiqsul uqhuq thaoq nail ilkhaol il ma bhai dav lai khi, cavq bhiq cov bhiq-a nail ngaol. 15Yuldav nail tsaol-aq juq noeq-u maq dov dai, pevq-ail khi, “Tsaol-aq niil gaq neq, haoqgavq maodai maq saol daiq khi ngaol-aoq, khalhai khi niidai dai-ail heeq nia nail meeq” dai, ge nail ngaol.\n16Yeiqsul ge nail: “Ngal cavq nail cov nail daoq niil neq, ngaq nail daoq maq ngel-ail. Ngaq bhai khoel-ai leevq lavq-a nail gaq nail daoq ngaol. 17Miqyail neema tsaq dai nl movq nail khul gaq maqkhaiq, ngal cavq nail cov nail daoq niil, Miqyail nail daoq ngel-ail laiq, ngaq nail neenoeq bhai juq khi cavq nail cov nail daoq ngel-ail laiq dai, tselpav nia nail ngaol. 18Yovqgavq nail neenoeq yovqgavq cavq nail cov nail gaq neq, yovqgavq nail khaoqsail ya dai, halpov nail ngaol. Thailhai ngaol-aoq, aivq bhai khoel-ai leevq-a nail gaq nail seiqleiq khaoqsail ya dai, halpov nail gaq neq, tsaq nail ngaol. Maq tsaq nail phaq teevq peivq-ail maq aol-ail. 19Molseiq nuljuq bhai aoldaoq kovqdaoq bivq lavq-a nail maq ngel-ail laiq. Thailhai ngaol-aoq, nuljuq teevq gaq iqsanl, aoldaoq kovqdaoq al bhai maq nl-ail. Nuljuq ngaq bhai deeq heivq nail dai khi, khul khi mail, halpov nail-aiq” dai, ge bhiq-a nail ngaol.\n20Tsaol-aq al juq ge nail: “Naol neq, neivq aol nail niil. Naoq bhai deeq heivq nail dai khi, khaq sil gaq halpov nail-aiq” dai, ge bhiq-a nail ngaol.\n21Yeiqsul ge nail: “Ngal teevq phaq nl naol. Al bhai nuljuq iqsanl mail noeq-u maq dov dai, pevq-ail naol. 22Molseiq nuljuq bhai bavkov uqjaq oev nail aol bhi nl-a nail ngaol. (Maldil dai, ge haq neq, Molseiq-i mail bhi nl-a nail maq ngel-ail. Aqphiq aqbhal juq-i mail nl khal leevq-a nail ngaol.) Jaol n n-gaol iqsanl nuljuq bavkov uqjaq oev nail ngaol. 23Molseiq-i mail bivq-a nail aoldaoq kovqdaoq maq ya cov-ail dai, jaol n n-gaol iqsanl, nuljuq bavkov uqjaq oev nail ngaol. Thailhai phal-iq neq, jaol n n-gaol ngal tsaol-aq teevq gaq nail aqmaol bhai bhi meeq lai-a nail ngel-i mail, nuljuq ngaq bhai neema phail nail laiq. 24Nuljuq-i mail ya moel-a nail juq bhai taivq-ail, heldaiq khi yalkhaq thaq dal. Maldil tsaq nail lavqkhoel nee, yalkhaq dal yaoq” dai, Yeiqsul ge bhiq-a nail ngaol.\nNiil gaq Khali ngaol laiq\n25Alheel ngel-i mail, Yeiqlulsaqlaiq meenq bha jaol nail tsaol-aq teevq pav ganav juq ge nail: “Aqyu juq deeq heivq nail khi mail halpov nail gaq, thoil gaq maq ngel-ail laiq. 26Heldaiq, aivq bhaqlaoq kheq dai, cavq bhiq cov bhiq khi ngaol-aoq, aqyu juq aivq bhai khul teevq phaq iqsanl maq ge-il. Tsaol-aq niil gaq Khali ngaol dai, aqivq aqtsu juq maldil heeq nia-aoq thaq nail meeq. 27Thailhai ngaol-aoq, tsaol-aq niil gaq khaq bha nee dov lal-a nail dai, ngadao juq heeq kivq nail ngaol. Khali lee-u phao neq, aivq khaq bhai nee dov lee nail dai, teevq gaq-ail maq heeq nia-ail” dai, ge nail ngaol.\n28-29Alheel ngel-i mail, Yeiqsul uqhuq thaoq nail ilkhaol il ma lavqkhoel bhai cavq bhiq cov bhiq-u phao, mailma-ail ge nail: “Nuljuq ngaq bhai heeq nia nail ngaol. Ngal khaq bhai nee dov lee-a nail dai iqsanl, nuljuq heeq nia nail ngaol. Thailhai ngaol-aoq, ngaq nail neenoeq ngal lee-a nail maq ngel. Ngaq bhai khoel-ai leevq lavq-a nail gaq neq, saljial ivq nail ngaol. Nuljuq aivq bhai maq heeq nia-ail. Ngal neq, aivq bhai heeq kivq naol. Khul khi mail dai ngal-aq neq, ngal aivq jaol nail nee lee khi, aivq iqsanl ngaq bhai khoel-ai leevq lavq-a nail ngaol” dai, ge bhiq-a nail ngaol.\n30Alheel ngel-i mail, aqyu juq aivq bhai nieivq nail dai khi, naoqjaoq nail ngaol. Thailhai ngaol-aoq, aivq nail yanq maq tsaq-ail haq nail ngel-i mail, tsaol-aq teevq gaq iqsanl, aivq bhai maq nieivq nia-ail. 31Tsaol-aq al juq nail lavqkhoel, tsaol-aq mee nia gaq aivq bhai neema thaqtsaol nail ngaol. Aqyu juq ge nail: “Khali lee kev haq neq, tsaol-aq niil gaq-i mail nl-a nail, bhi heeq bhi moel nail phaq nee maqtsil, aivq bhi heeq bhi moel nail phaq nl naol laiq” dai, aqyu juq ge nail ngaol.\nYeiqsul bhai bhi nieivq ail-a nail ganl\n32Tsaol-aq munl munl ma juq, Yeiqsul nail ganl ge pheeljaq nail bhai Phaqliqsail juq ya gaiq-a nail ngaol. Alheel ngel-i mail, Philma juq khi mail Phaqliqsail juq neq, Yeiqsul bhai bhi nieivq-ail nail dai khi, uqhuq thaoq nail ilkhaol il ma bhai jaol khi heldaiq phail nail tsaol-aq juq bhai, khoel gai-aivq-a nail ngaol.\n33Aq-u phao, Yeiqsul ge nail: “Ngal nuljuq nee mail, teevq yanq jaol naol. Teevq yanq khai-aq neq, ngaq bhai khoel-ai leevq lavq-a nail gaq jaol nail bha ngal kovq lai naol. 34Nuljuq ngaq bhai halpov naol. Halpov khi ngaol-aoq, maq halpov moel nia-ail. Nuljuq ngal jaol nail bha maq lal nia-ail” dai, ge bhiq-a nail ngaol.\n35Aq-u phao, Yuldav nail tsaol-aq juq ge nail: “Ngadao juq aivq bhai maq ya moel dai, aivq khaq bha ail nail khi meeq. Heiqlaqsal tsaol-aq nee mail jaol ail-a nail tsaol-aq juq jaol nail bha ail khi, Heiqlaqsal tsaol-aq juq bhai, cavq bhiq cov bhiq ail nail khi meeq. 36‘Nuljuq ngaq bhai halpov naol. Halpov khi ngaol-aoq, maq halpov moel nia-ail. Nuljuq ngal jaol nail bha maq lal nia-ail’ dai, Yeiqsul ge nail neq, khul bhai ge movq nail meeq” dai, aqyu juq ge nail ngaol.\nAqdoevq bhi doevq nail laoljaol\n37Bhaoqaiq lav sav nail haoqnao n-gaol, eeq jaiq nail aqn al n bhai, Yeiqsul thulphaol khi aqthel aqkav kav dai ge nail: “Ulcuvq khal moevq nail tsaol-aq ngal jaol nail bha daol lal yaoq. 38Ngaq bhai neema thaqtsaol nail juq neq, Jalliq lavqkhoel bhai gevq-ai thaq nail khe-ai, aqyu juq nail neema lavqkhoel bhai aqdoevq bhi doevq nail laoljaol juq il dol leevq nail ngaol” dai, ge bhiq-a nail ngaol. 39Aivq alhai ge nail neq, aivq bhai neema thaqtsaol nail tsaol-aq juq yaqhao ya nail Aqhaqlal Miqyail bhai, ge nail ngaol. Khul khi mail yaqhao ya nail dai ngal-aq, Yeiqsul seiqleiq khaoqsail maq ya haq nail ngel-i mail, Aqhaqlal Miqyail maq jaol lee haq-al.\nAqyu juq Yeiqsul nail ganl nee, nvq munl pevq ail-a nail ganl\n40Aqyu juq daoq al daoq ya gaiq-u phao, tsaol-aq teevq pav ganav juq ge nail: “Tsaol-aq niil gaq neq, Miqyail nail haqbhoil gedan nail al gaq maldil nial” dai, ge nail ngaol.\n41Teevq pav ganav juq ge nail: “Tsaol-aq thoil gaq neq, Khali nial” dai, ge nail ngaol. Thailhai ngaol-aoq, teevq pav ganav juq ge nail: “Khali neq, Gaqliqlail milkhaoq bhai dov lal naol laiq. 42‘Khali neq, Daqbhil nail jeq-e jaq-a ngel-i mail, Daqbhil nail jaol duq, Bhaiqlaiqhaiq meenq bhai dov lal naol’ dai, Jalliq lavqkhoel bhai gevq-ai thaq nail maq ngel-ail laiq” dai, ge bhiq-a nail ngaol. 43Aq-u phao, aqyu juq Yeiqsul nail ganl nee mail nvq munl pevq ail-a nail ngaol. 44Teevq pav ganav juq, aivq bhai nieivq movq nail ngaol. Thailhai ngaol-aoq, tsaol-aq teevq gaq iqsanl, aivq bhai maq nieivq nia-al.\nAivq cavq nail cov nail khe-ai, teevq gaq iqsanl maq cavq maq cov daiq haq-al\n45Aq-u phao, Philma juq khi mail Phaqliqsail juq-i mail khoel gai-aivq-a nail tsaol-aq al juq, kovq lal-a nail ngaol. “Nuljuq khul khi mail, aivq bhai maq nieil lavq-a nail-aiq” dai, Philma juq khi mail Phaqliqsail juq naldaiq-a nail ngaol.\n46“Tsaol-aq al gaq cavq nail cov nail khe-ai teevq gaq iqsanl, maq cavq maq cov daiq haq-al” dai, tsaol-aq al juq ge kovq bhiq-a nail ngaol.\n47Phaqliqsail al juq ge nail: “Nuljuq bhai iqsanl aivq-i mail hevq bheel-aivq lavq-ao nail laiq. 48Aqivq aqtsu khi mail Phaqliqsail juq nail lavqkhoel, aivq bhai neema thaqtsaol nail teevq gaq ganav jaol naol laiq. 49Aoldaoq kovqdaoq teevq peivq-ail maq heeq nia nail tsaol-aq al juq neq, iqkhail yavq nail bhai ya daq nail ngaol” dai, ge bhiq-a nail ngaol.\n50Aq-u phao, Yeiqsul jaol nail bha ail daiq-a nail, Nilgaoldiq dai mil-ai thaq nail gaq iqsanl, aqyu juq nail munl lavqkhoel bhai jaol nail ngaol. 51Aivq ge nail: “Ngadao juq nail aoldaoq kovqdaoq lavqkhoel bhai gevq-ai thaq nail, tsaol-aq teevq gaq ge nail daoq bhai maq ya gaiq dai, aivq-i mail nl-a nail ganl bhai, maq ya heeq kivq-u kev dai, aivq bhai yalkhaq dal nail aol maq jiav-ail” dai, aqyu juq bhai ge bhiq-a nail ngaol.\n52Aqyu juq ge nail: “Naol iqsanl, Gaqliqlail nail tsaol-aq laiq. Jalliq bhai aqmeeq-ai ge daiq yaoq. Miqyail nail haqbhoil gedan nail tsaol-aq teevq gaq iqsanl, Gaqliqlail milkhaoq lavqkhoel bhai maq dov lal daiq-a nail bhai, naol ya moel naol” dai, ge bhiq-a nail ngaol.\nYu nee mail bhee nail yaqmai-aq teevq gaq bhai hel lavq-a nail ganl\n53[Aq-u phao, aqyu juq yovqgavq nail ilkhaol bhai yovqgavq kovq ail-a nail ngaol.]


Maqthaiq 2, Jalliq aqsivq Gaolkheel daoq (AEUNT) | The Bible App\nNeenoeq neekha aol nail tsaol-aq juq lal-a nail ganl\n1Heeqphaq Heiqlol uvthaiq nail yanq bhai, Yuldav milkhaoq Bhaiqlaiqhaiq meenq bhai Yeiqsul doevq lee-a nail ngaol. Aq-u phao, neenoeq neekha aol nail tsaol-aq juq nlma dov khoeq phao nee mail, Yeiqlulsaqlaiq meenq bha lal kev-a nail ngaol. 2Aqyu juq ge nail: “Doevq lee-a nail Yuldav nail tsaol-aq nail heeqphaq al gaq khaq bha jaol nail-aiq. Nlma dov khoeq phao aivq nail aqgil dov lal nail bhai nvjuq ya moel khi, aivq bhai uqhuq thaoq lal-a nail ngaol” dai, ge bhiq-a nail ngaol.\n3Heeqphaq Heiqlol ganl al ganl ya gaiq-u phao, aivq khi mail Yeiqlulsaqlaiq meenq bha jaol nail tsaol-aq juq iqsanl mail, suqsaq nail lavqkhoel neema maq sal-ai bhiq ail. 4Heiqlol neq, Yuldav nail tsaol-aq juq nail Philma khi mail aoldaoq kovqdaoq cavq nail cov nail tsaol-aq iqsanl mail khul jil khi, “Khali khaq bhai doevq lee nail dai, gevq-ai thaq nail-aiq” dai, aqyu juq bhai naldaiq bhiq-a nail ngaol. 5Aqyu juq ge nail: “Yuldav milkhaoq Bhaiqlaiqhaiq meenq bhai doevq lee nail ngaol. Khul khi mail dai ngal-aq neq, Miqyail nail haqbhoil gedan nail teevq gaq-i mail gevq-ai thaq nail, niailhai jiav nail ngaol.\nbhai jiav nail\nYuldav milkhaoq khe\nheeqphaq juq uvthaiq nail\nmeenq lavqkhoel bhai\nnaol neq, yu nee maqtsil\ntheq nail meenq\nngaq nail jeq-e jaq-a\npevq nail Ilsaqleiqlal nail\nhevqdaiq bhiq nail\ndov lal nail ngaol’ dai,\ngevq-ai thaq nail ngaol.”\n7Aq-u phao, Heiqlol neenoeq neekha aol nail tsaol-aq al juq bhai aqtsi tsu dai khul khi, aqgil al heeq dov lal-a nail yanq bhai naldaiq duq-a nail ngaol. 8A bhai nee ngal-aq, Heiqlol aqyu juq bhai, “Nuljuq yaq al gaq bhai laijai khi halpov ail yaoq. Halpov moel gaq haq neq, ngal iqsanl ail khi aivq bhai uqhuq ya thaoq dai, ngaq bhai ge gaiq lal yaoq” dai, ge bhiq khi, Bhaiqlaiqhaiq meenq bhai bhi ail-a nail ngaol.\n9Heiqlol aqyu juq bhai alhai ge bhiq gaq-u phao, aqyu juq sivtavq phao gaoq ail-a nail ngaol. Nlma dov khoeq phao nee aqyu juq-i mail ya moel-a nail aqgil al heeq, aqyu juq nail sivtavq phao ail thailthaiq khi, doevq lee-a nail yaqyov al gaq jaol nail ilkhaol kovtavq bhai teevq daol naq lai-a nail ngaol. 10Aqyu juq aqgil al heeq bhai ya moel-u phao, lavqkhiq tsail deedee lal bhiq-a nail ngaol. 11Aqyu juq ilkhaol lavqkhoel bhai aol lai-u phao, yaqyov khi mail aivq nail aqma Maqlil bhai ya moel khi, peevqceevq kovdoiq doiq nail lavqkhoel nee gaolbeiv khi uqhuq thaoq-a nail ngaol. A bhai nee ngal-aq, aqyu juq-i mail oil lavq-a nail aqphoiq kav nail kovpavq juq thunq nee bheq dov khi, yaqyov bhai danq bhiq-a nail ngaol. Aqyu juq-i mail oil lavq-a nail kovpavq juq neq, heel, laolbhaqoq dai khul nail huqbhiq nil nail aqthail khi mail mullaq dai khul nail huqbhiq nil nail aqtseel, niil juq ngaol. 12A bhai nee ngal-aq, “Heeqphaq Heiqlol jaol nail phao thaq kovq ail” dai, nvmav mav nail lavqkhoel nee Miqyail aqyu juq bhai ge bhiq-a nail ngaol. Alheel ngel-i mail, aqyu juq gailkhaol yaoq khaol yaoq nee aqyu juq nail milkhaoq bhai kovq ail-a nail ngaol.\nIljiltuv milkhaoq bhai tsaol-aivq-a nail ganl\n13Neenoeq neekha aol nail juq kovq ail jel gaq-u phao, Yaolsai nvmav mav nail lavqkhoel, Heeqphaq Miqyail nail nqtavq gaqkhoel teevq gaq bhai ya moel-a nail ngaol. Aivq Yaolsai bhai ge bhiq-a nail: “Thul yaoq. Aqyu nvq mayaq hevq khi Iljiltuv milkhaoq bhai tsaol-aivq yaoq. Ngal naoq bhai maq ge tsaoq lee-u kev dai, a bhai jaol yaoq. Khul khi mail dai ngal-aq neq, Heiqlol yaqyov thoil gaq bhai heivq nail dai khi, halpov nail ngaol” dai, ge bhiq-a nail ngaol. 14Aq-u phao Yaolsai thul khi, hul-iq tsilma aqyu nvq mayaq hevq khi, Iljiltuv milkhaoq bhai tsaol-aivq-a nail ngaol. 15Heiqlol sil-u kev dai, aqyu phaqyaq a bhai jaol-a nail ngaol. Ganl al neq, Miqyail aivq nail haqbhoil gedan nail teevq gaq bhai juq khi niailhai ge-ai thaq nail ngaol:\n“ ‘Iljiltuv milkhaoq nee\ndov lal yaoq’ dai,\nngaq nail Yaqyov bhai\nngal khul naol” dai,\naivq-i mail ge-ai thaq nail daoq al daoq bhee lal dai, pevq lal-a nail ngaol.\nYaqnoil noil yaq juq bhai heivq-a nail ganl\n16Neenoeq neekha aol nail tsaol-aq juq aivq bhai goiqbhaoq bhaoq khi kovq ail jel thaq nail niil dai, heeq nia-u phao, Heiqlol neema phail deedee lal bhiq-a nail ngaol. Aq-u phao, aivq-i mail neenoeq neekha aol nail juq bhai naldaiq duq-ai thaq nail yanq bhai saol-nvq daiq khi, Bhaiqlaiqhaiq meenq khi mail al nail aqjail bhai khal jaol nail, nvq kovq nee mail pul-nvq khe yaqyov juq iqsanl mail heivq ail yaoq dai, daoq bivq-a nail ngaol. 17Alhai nl-a nail lavqkhoel nee Miqyail nail haqbhoil gedan nail Yeiqlaqmil-i mail gevq-ai thaq nail daoq al daoq aq-u n-gaol bhee lal-a nail ngaol:\n18Aivq ge nail:\n“Laqmal dai khul nail\njaol duq bhai\nnioilkhaoq khaoq nail\naqthel khi mail\nnoeq dee noeq deel\nkhi nioil nail aqthel\nya gaiq nail ngaol.\nAivq nail yaq juq\nnioil nail ngaol.\nAivq nail yaq\nmaq jaol-aoq nail\nyu aivq bhai neema\nmaq bhi sal lal nia-ail” dai,\nIljiltuv milkhaoq nee mail dov lal-a nail ganl\n19Heeqphaq Heiqlol sil jel-u phao, Yaolsai Iljiltuv milkhaoq bhai nvmav mav nail lavqkhoel, Heeqphaq Miqyail nail nqtavq gaqkhoel teevq gaq bhai ya moel-a nail ngaol. 20Nqtavq gaqkhoel al gaq Yaolsai bhai ge bhiq-a nail: “Thul yaoq. Aqyu nvq mayaq hevq khi, Ilsaqleiqlal milkhaoq bhai kovq lai yaoq. Khul khi mail dai ngal-aq neq, yaqyov thoil gaq bhai heivq nail dai khi, halpov nail juq sil-aoq nail” dai, ge bhiq-a nail ngaol.\n21Aq-u phao, Yaolsai thul khi, aqyu nvq mayaq hevq khi, Ilsaqleiqlal milkhaoq bhai kovq lai-a nail ngaol. 22-23Thailhai ngaol-aoq, Heiqlol nail jiqdan aivq nail yaqyov Aqgeiqlal gaq Yuldav milkhaoq nail heeqphaq jiovq-nq thaq nail ganl, Yaolsai ya gaiq-u phao, aivq a bhai maq kovq lai tseq-ail. Aq-u phao, nvmav mav nail lavqkhoel nee, Miqyail nail nqtavq gaqkhoel aivq bhai teevq pov gaoq ge bhiq lee khi, Gaqliqlail milkhaoq bhai jiav nail Naqsaqlail meenq bhai jaol ail-a nail ngaol. Alheel ngel-i mail, Khali bhai Naqsaqlail meenq yaq dai khul nail ngaol dai, Miqyail nail haqbhoil gedan nail juq-i mail ge-ai thaq nail daoq al daoq bhee lal-a nail ngaol.\nVind meer uit oorJalliq aqsivq Gaolkheel daoq\nVerken Maqthaiq 2 se verse


1 Gaolliqthu 15 AEU - Aqivq jaqbheq juq-ol, ngaq-i mail - Bible Search\n1 Gaolliqthu 14 1 Gaolliqthu 16\n1 Gaolliqthu 15\nKhali gaoq doevq kovq lal-a nail ganl\n1Aqivq jaqbheq juq-ol, ngaq-i mail nuljuq bhai cavq bhiq-a nail lavqkhiq tsail nail geeqlaoq daoq al bhai, niil aq-il gaoq ge noeq bhiq nail ngaol. Nuljuq geeqlaoq daoq al bhai hav bhoel khi al nail lavqkhoel-ai jaol ivq-ai thaq nail ngaol. 2Geeqlaoq daoq al bhaqda nee, nuljuq hevqkovq nail phaq ya nail ngaol. Thailhai ngaol-aoq, nuljuq ngaq-i mail cavq-a nail daoq bhai neema thaqtsaol nail phaq ivqdao dai, maq aol haq neq, nuljuq nail neema thaqtsaol nail phaq aqnieivq-ail pevq-ail nail ngaol.\n3Ngaq-i mail ya-ai thaq nail eeq deedee nail ganl, ngal nuljuq bhai bivq-a nail ngaol. Ganl al neq, Jalliq lavqkhoel bhai gevq-ai thaq nail khe-ai, Khali neq, ngadao nail oeqbal nail haqbhoil khanqsil-a nail ngaol. 4Luqdaol bhai duq pheeq-a nail ngaol. Jalliq lavqkhoel bhai gevq-ai thaq nail khe-ai, hail n kev lal-a ngal-aq neq, aivq doevq kovq lal-a nail ngaol. 5Aivq nail aqmaol Bheiqtuvluv bhai bivq moel gaq-al ngal-aq neq, gaqkhoel tsel-nvq gaq bhai bhi moel-a nail ngaol. 6A bhai nee ngal-aq, ngadao nail aqivq jaqbheq ngaq yal gaq jaiq dai bhai aivq nail aqmaol teevq pov bhi moel-a nail ngaol. Tsaol-aq al juq maodai teevq pav, niil aq-il kev dai, aqdoevq doevq-ai haq nail ngaol. Thailhai ngaol-aoq, teevq pav ganav juq neq, sil-aoq nail ngaol. 7A bhai nee ngal-aq, aivq nail aqmaol Yaqkov bhai bhi moel-a nail ngaol. Al nail haoqnao phao taivq-ail gaqkhoel iqsanl bhai, aivq nail aqmaol bhi moel-a nail ngaol. 8Ngal neq, bhala aqheeq maq lovq nail yaqbeiv khe-ai dul khi ngaol-aoq, haoqnao naosaq khe pov aivq nail aqmaol ngaq bhai iqsanl bhi moel lavq-a nail ngaol.\n9Ngal neq, gaqkhoel nail lavqkhoel yu nee maqtsil theq nail gaq ngaol. Miqyail nail Khali yaq munl bhai khoeq bhi jiovq bhiq daiq-a nail ngel-i mail, yu ngaq bhai gaqkhoel dai khul nail bhai, ngal maq geel-nvq-ail. 10Thailhai ngaol-aoq, ngal gaqkhoel jiovq thailthaiq nail neq, Miqyail nail geeqlaoq eeljaol bhaqda nee mail ngaol. Ngaq-i mail ya-a nail geeqlaoq niil aqnieivq-ail maq ngel-ail. Gaqkhoel yaoq juq yaoq nee maqtsil ngal ganl nl nail ngaol. Maldil dai, ge haq neq, ngaq-i mail nl-a nail maq ngel-ail. Miqyail nail geeqlaoq eeljaol ngaq nail lavqkhoel bhai aol khi nl nail ngaol. 11Ganl al bhai, ngal maqkhaiq, aqyu juq maqkhaiq, cavq nail cov nail ngaol. Nuljuq iqsanl ganl al bhai neema thaqtsaol lal-a nail ngaol.\nNgadao gaoq doevq kovq lal nail ganl\n12Khali gaoq doevq kovq lal nail ngaol dai, nvjuq daoq cavq cavq haq neq, sil nail tsaol-aq maq doevq kovq lal-ail dai, nuljuq teevq pav ganav juq khul khi mail ge nail-aiq. 13Sil nail tsaol-aq maq doevq kovq lal haq neq, Khali iqsanl maq doevq kovq lal-ail. 14Khali maq doevq kovq lal-a nail nul neq, nvjuq-i mail daoq cavq daoq cov cov nail neq, aqnieivq ngaol. Nuljuq neema thaqtsaol nail iqsanl aqnieivq ngaol. 15Al taivq-ail maq ngel-ail haq-al. Nvjuq neq, Miqyail nail ganl maq tsaq nail salkhil khanq nail tsaol-aq ngaol. Khul khi mail dai ngal-aq neq, Miqyail Khali bhai bhi doevq kovq lal-a nail ngaol dai, nvjuq Miqyail nail ganl salkhil khanq nail ngaol. Thailhai ngaol-aoq, sil nail tsaol-aq bhai maldil maq bhi doevq kovq lal haq neq, Khali bhai iqsanl Miqyail maq bhi doevq kovq lal-ail. 16Sil nail tsaol-aq bhai maq bhi doevq kovq lal haq neq, Khali bhai iqsanl bhi doevq kovq lal-a nail maq ngel-ail. 17Khali maq doevq kovq lal-a nail kheel nul neq, nuljuq neema thaqtsaol nail phaq aqnieivq-ail pevq ail khi, nuljuq neq, nuljuq nail oeqbal nail kov-uvq bhai jaol-ai haq nail ngaol. 18Al ovqtavq, Khali bhai neema thaqtsaol khi sil-a nail tsaol-aq juq iqsanl, luq-ail seil-ail gil nail ngaol. 19Ngadao aqdoevq doevq-u phao taivq-ail, Khali nail lavqkhoel bhai noeqthunq nail phaq ya-ail teevq-eel phal-iq neq, ngadao neq, tsaol-aq iqsanl nee maqtsil gaoqhaq lal heeq phaq-ail pevq nail juq ngaol.\n20Thailhai ngaol-aoq, Khali neq, maldil doevq kovq lal-a nail ngaol. Aivq neq, sil-a nail tsaol-aq nail lavqkhoel khe iqmoeq ilmoeq doevq kovq lal-a nail gaq ngaol. 21Khul khi mail dai ngal-aq neq, tsaol-aq teevq gaq bhaqda nee, sil nail phaq kev lee-a nail khe-ai, tsaol-aq teevq gaq bhaqda nee doevq kovq lal nail phaq jiav lal-a nail ngaol. 22Tsaol-aq iqsanl mail, Aqdaq bhaqda nee sil-a nail ngaol. Alhai dul dai tsaol-aq iqsanl mail, Khali bhaqda nee doevq kovq lal nail ngaol. 23Tsaol-aq yaoq gaq yaoq-ao nee, yovqgavq nail aqyanq tsaq lal-u phao, doevq kovq lal nail ngaol. Khali neq, iqmoeq ilmoeq doevq kovq lal-a nail ngaol. Yaqhao Khali yavq kha lee-u phao, aivq nail tsaol-aq khal ngel nail juq doevq kovq lal nail ngaol. 24A bhai nee ngal-aq neq, haoqnao naosaq khe aqyanq kev lee nail ngaol. Aq-u phao Khali neq, maq moel kivq nail uvthaiq nail juq bhai maqkhaiq, niil yeel nail lavqkhoel aqnav-i mail uvthaiq nail juq bhai maqkhaiq, bhaqaoq eeq nail juq bhai maqkhaiq, gaq lai gaq haq neq, aivq-i mail uvthaiq nail aqkhaoqanq juq Aqbhu Miqyail bhai av bhiq nail ngaol. 25Aivq bhai neejiav jiav nail juq iqsanl bhai Miqyail aivq nail aqkhil kov-uvq bhai bhi jaol-u phao kev dai, Khali ya uvthaiq nail ngaol. 26Aivq bhai neejiav jiav nail juq nail lavqkhoel khe, sil nail phaq bhai aivq haoqnao naosaq lav cov nail ngaol. 27Khul khi mail dai ngal-aq neq, “Miqyail neq, iqsanl bhai aivq nail aqkhil phaqyal kov-uvq bhai bhi jaol bhi jiav nail ngaol” dai, Jalliq lavqkhoel bhai gevq-ai thaq nail ngaol. Iqsanl mail dai, ge nail daoq al daoq nail lavqkhoel bhai, Miqyail maq kheq-ail. Aivq neq, iqsanl bhai Khali nail aqkhil kov-uvq bhai bhi jaol bhi jiav dai, nl nail gaq ngaol. 28Yaoq phaq yaoq-ao nee, Yaqyov nail kov-uvq bhai bhi jiav gaq haq neq, yaoq phaq yaoq-ao nee aivq nail kov-uvq bhai bhi jaol bhi jiav-a nail Miqyail nail kov-uvq bhai Yaqyov iqsanl jaol lai nail ngaol. Alheel ngel-i mail, Miqyail yaoq phaq yaoq-ao nee bhai uvthaiq gil nail ngaol.\n29Sil nail tsaol-aq maldil maq doevq kovq lal haq neq, khul khi mail tsaol-aq teevq pav ganav juq sil-a nail tsaol-aq nail haqbhoil ulcuvq saol nail-aiq. Khul khi mail sil-a nail tsaol-aq nail haqbhoil ulcuvq ya saol nail-aiq. 30Khul khi mail nvjuq iqsanl naqli yaoq lavq yaoq-ao nee, geesil lal nail phaq bhai yaq daq nail ngel-ail. 31Aqivq jaqbheq juq-ol, ngadao nail Heeqphaq Yeiqsul Khali nail lavqkhoel nuljuq bhaqda nee, ngal neema eeq duq maldil ya nail khe-ai, yaoq n yaoq n nee sil nail phaq bhai iqsanl maldil thaoqphuq nail ngaol. 32Tsaol-aq nail neenoeq neelov nee ya ge haq neq, niil aq-il Eilpheilsu meenq lavqkhoel-ai haqeiv nail jaiqyaq juq khe-ai dul nail juq nee ngal deeq pheeljaq haq neq, ngaq nail haqbhoil khul nail geeqlaoq bhao nail-aiq. Sil nail tsaol-aq juq bhai maq bhi doevq kovq lal nia nail phal-iq neq,\n“Niaohao ya sil nail bhaqda nee\njaq tavq daol tavq bhel” dai,\ngevq-ai thaq nail daoq al daoq, tsaq nail ngaol.\n33Nuljuq thaq noeq laiq dei-eiq. Tsaol-aq aqmeeq teevq gaq, maq meeq nail tsaol-aq nee aqtsaoq tsaoq haq neq, maq meeq-ail pevq-ail nail ngaol. 34Noeq lal khi neema phal yaoq. Oeqbal thaq gaoq nl. Khul khi mail dai ngal-aq neq, nuljuq nail lavqkhoel bhai jaol nail tsaol-aq teevq pav ganav juq Miqyail bhai maq heeq nia-ail. Nuljuq bhi haqsil nail dai khi, ngal niailhai ge nail ngaol.\nGaoq doevq kovq lal nail aqmaol nail ganl\n35“Sil nail tsaol-aq khalhai khi doevq kovq lal nail-aiq. Doevq kovq lal-u phao, khalheel nail aqmaol” dai, nuljuq teevq gaq ganav naldaiq movq-ail jaol-aq. 36Maq noeq dov nia nail tsaol-aq-ol, naoq-i mail kha-a nail aqiq maq sil haq neq, maq doevq lal nia-ail. 37Gov gov iq maq ngel haq neq, yaoq phaq yaoq-ao nail aqiq naol haiq-u phao, nuljuq-i mail haiq-a nail al neq, aqneev teevq-eel ngaol. Doevq lal meeq lal thaq nail aqbhaol haiq-a nail maq ngel-ail. 38Miqyail neema tsaq nail khe-ai, aqiq bhai aqbhaol bhi bhaol lal nail ngaol. Aqiq yaoq phaq yaoq-ao nee bhai iqsanl, yovqgavq nail aqbhaol bhi bhaol lal nail ngaol. 39Haqjoil khal ngel nail juq, teevq phaq teevq-eel maq ngel-ail. Tsaol-aq nail haqjoil, jaiqyaq nail haqjoil, keivq-avq nail haqjoil, delgil nail haqjoil dai, alhai bhao nail ngaol. 40Nqtavq bhai tavq nail aqmaol juq jiav nail ngaol. Miltsaq bhai tavq nail aqmaol juq iqsanl jiav nail ngaol. Nqtavq bhai tavq nail aqmaol juq nail khaoqsail neq, teevq phaq ngaol. Miltsaq bhai tavq nail aqmaol nail khaoqsail iqsanl teevq phaq ngaol. 41Nlma nail aqbhaq teevq phaq, bhala nail aqbhaq teevq phaq, aqgil nail aqbhaq teevq heeq nee, teevq heeq aqbhaq bhaq nail bheeq-n nail ngaol.\n42Sil nail tsaol-aq doevq kovq lal nail neq, alhai dul nail ngaol. Duqpheeq-a nail aqmaol neq, buvq-ail tsiq-ail nail ngaol. Doevq kovq lal nail aqmaol neq, maq buvq maq tsiq-ail yaoq-aol. 43Duqpheeq nail aqmaol neq, seiqleiq khaoqsail maq jiav-ail. Doevq kovq lal nail aqmaol neq, seiqleiq khaoqsail jiav nail ngaol. Duqpheeq nail aqmaol neq, gaq teevq peivq-ail maq aol-ail. Doevq kovq lal nail aqmaol neq, gaq teevq bhee aol nail ngaol. 44Duqpheeq nail aqmaol neq, aqsivq haqjoil teevq-eel ngaol. Doevq kovq lal nail aqmaol neq, aqhaqlal nail aqmaol pevq lal nail ngaol. Aqsivq haqjoil nail aqmaol jiav haq neq, aqhaqlal nail aqmaol iqsanl jiav nail ngaol. 45Khul khi mail dai ngal-aq neq, “Tsaol-aq yaq pevq nail Aqdaq iqmoeq khe gaq bhai, aqdoevq bhi doevq nail haqbhoil teivq-ai thaq nail ngaol” dai, Jalliq lavqkhoel bhai gevq-ai thaq nail ngaol. Thailhai ngaol-aoq, haoqnao naosaq khe Aqdaq+ yaoq gaq yaoq neq, aqdoevq bhi doevq nail phaq bivq nail aqheel pevq nail ngaol. 46Aqhaqlal bhai tavq nail doevq nail phaq iqmoeq jiav lee-a nail maq ngel-ail. Aqsivq haqjoil bhai tavq nail doevq nail phaq jiav lee khi pultavq, aqhaqlal bhai tavq nail doevq nail phaq jiav lee-a nail ngaol. 47Iqmoeq khe Aqdaq gaq neq, miltsaq nee teivq khi miltsaq nee pevq dov lal-a nail ngaol. Aqdaq nvq gaq teevq gaq neq, nqtavq kovtavq nee dov lee-a nail ngaol. 48Miltsaq bhai tavq nail tsaol-aq juq neq, miltsaq nee mail pevq dov lal-a nail gaq khe-ai dul nail ngaol. Nqtavq kovtavq bhai tavq nail tsaol-aq juq neq, nqtavq kovtavq nee dov lee-a nail gaq khe-ai dul nail ngaol. 49Ngadao neq, niil aq-il miltsaq nee pevq dov lal-a nail gaq nail aqmaol khe-ai dul nail aqmaol bhao nail khe-ai, yaqhao nqtavq kovtavq nee dov lee-a nail gaq nail aqmaol khe-ai dul dai, aqmaol bhao lal nail ngaol.\n50Aqivq jaqbheq juq-ol, ngal nuljuq bhai niailhai ge bhiq nail ngaol. Aqsivq haqjoil nail aqmaol neq, Miqyail Milkhaoq lavqkhoel bhai maq jaol lai nia-ail. Buvq-ail tsiq-ail nia nail phaq neq, maq buvq maq tsiq ail nia nail phaq nail lavqkhoel bhai maq aol lai nia-ail. 51Oil tsail-ai thaq nail daoq teevq daoq ngal nuljuq bhai ge lavq bhel dei-eiq. Ngadao iqsanl mail ya sil nail maq ngel-ail. Ngadao iqsanl mail phal lal nail ngaol. 52Haoqnao naosaq khe nqbho jiiv-u phao, teevq yanq nee taivq-ail, maivneev maiv tav teevq tav nail lavqkhoel bhai taivq-ail ngadao iqsanl mail phal lal nail ngaol. Nqbho al jiiv lal-u phao, sil thaq nail tsaol-aq maq buvq maq tsiq-ail nail lavqkhoel nee doevq kovq lal khi, ngadao iqsanl phal lal nail ngaol. 53Khul khi mail dai ngal-aq neq, buvq-ail tsiq-ail nia nail niilniai, maq buvq maq tsiq-ail nia nail phaq-i mail aqgaq aqdoi doi nail khe-ai, ya doi nail ngaol. Sil nail phaq iqsanl, maq sil nia nail phaq-i mail aqgaq aqdoi doi nail khe-ai, ya doi nail ngaol. 54Buvq-ail tsiq-ail nia nail niilniai, maq buvq maq tsiq-ail nia nail phaq-i mail aqgaq aqdoi doi nail khe-ai doi khi, sil nail phaq iqsanl, maq sil nia nail phaq-i mail aqgaq aqdoi doi nail khe-ai doi gaq-u phao, Jalliq lavqkhoel-ai gevq-ai thaq nail daoq niil daoq bheeq lal nail ngaol:\n“Gaq lai nail phaq neq,\nsil nail phaq bhai\nmoevq bhoel-aoq nail ngaol.\n55Sil nail phaq-ol,\nnaoq-i mail gaq lai-a nail\nphaq neq, khaq.\nSil nail phaq-ol,\ndovq neq, khaq” dai,\n56Bhiq sil nia nail dovq neq, oeqbal ngaol. Oeqbal nail bhaqaoq neq, aoldaoq kovqdaoq ngaol. 57Thailhai ngaol-aoq, ngadao nail Heeqphaq Yeiqsul Khali bhaqda nee, ngadao bhai bhi gaq lai lavq-a nail Miqyail bhai tsiqeeq bhel. 58Alheel ngel-i mail, ngal mao-ail gaiq-a nail aqivq jaqbheq juq-ol, gaq maq bhaq mail, ivqdao dai thulphaol nail lavqkhoel nee, Miqyail nail ganl bhai laijai laijai-ail nl yaoq. Khul khi mail dai ngal-aq, nuljuq Miqyail nail haqbhoil nl nail hal nail neq, aqnieivq-ail maq ngel-ail dai, heeq kivq yaoq.